Juontaja Marco Bjurström harmittelee, että häntä ei edes kysytty juontamaan uutta versiota BumtsiBum!-ohjelmasta. – Olen ymmärtänyt, että halutaan nuorempaa verta, viisikymppinen Bjurström sanoo.

Ohjaaja, viestintäkouluttaja ja huippujuontaja Marco Bjurström myöntää Ilta-Sanomille, että häntä harmittaa. Toki hän on iloinen siitä, että BumtsiBum! palaa takaisin ruutuun, mutta häntä ei kuulemma edes pyydetty sitä juontamaan. Kun BumtsiBum! 1997-2005 oli ruudussa, Marco juonsi sitä peräti 230 jaksoa – ja yleisö tykkäsi.

– Ei minua pyydetty mukaan. Olen ymmärtänyt, että halutaan nuorempaa verta, viisikymppinen Marco Bjurström sanoo.

Marco Bjurström BumtsiBum!-ohjelman sadannen lähetyksen nauhoituksissa vuonna 2001.­

Marco myöntää, että hänen tunteensa ovat asian suhteen ristiriitaiset.

– Fiilikseni ovat ristiriitaiset, sillä mielestäni ohjelma on yksi television hienoimmista produktioista. Ehdin tehdä sitä niin monta jaksoa ja nautin jokaisesta hetkestä. Minua harmittaa, etten ole mukana. Olisin nimittäin oikeasti halunnut tehdä ohjelmaa, Marco kertoo.

Marco myös naurahtaa, että ehkä joku katsojista olisi saattanut haluta nähdä hänet ruudussa edelleen.

– Toivon, että joku olisi halunnut nähdä naamani edelleen, juontajanakin ansioitunut Bjurström miettii.